2-тиркеме

**Өзүнүн ишинин спецификасына же жайгашкан жеринин өзгөчөлүгүнө жараша контролдук-кассалык машиналарды колдонбостон акчалай эсептешүүлөрдү**

**жүргүзө алган субъекттердин**

**тизмеси**

1. Ушул Тизме Кыргыз Республикасынын Салык кодексинин 128-беренесинин 1-бөлүгүнө ылайык иштелип чыккан жана өзүнүн ишинин спецификасына же жайгашкан жеринин өзгөчөлүгүнө жараша контролдук-кассалык машиналарды (мындан ары – ККМ) колдонбостон акчалай эсептешүүлөрдү жүргүзө алган субъекттердин тизмесин, ошондой эле ККМди колдонуудан бошотуунун шарттарын жана мөөнөтүн аныктайт.

2. Кыргыз Республикасынын аймагында соода операцияларын жүргүзүүдө же жумуштарды аткарууда жана кызматтарды көрсөтүүдө калк менен акчалай эсептешүүлөр, эгер ушул Тизмеде башкача белгиленбесе, иштин төмөнкүдөй түрлөрү боюнча ККМди колдонбостон жүргүзүлүшү мүмкүн:

1) баалуу кагаздарды сатуу;

2) лотереялык билеттерди сатуу;

3) шаардык коомдук транспортто жүрүү үчүн жол жүрүү билеттерин жана талондорду сатуу;

4) поезддердеги жүргүнчүлөр жүрүүчү вагондордо жана самолёттордо чай жана башка коомдук тамак-аш продукцияларын сатуу;

5) жеке мүнөздөгү (гувернантка, бала багуучу, бакчачы, үй кызматчылары) жана мал кайтаруу боюнча кызматтарды көрсөтүү;

6) автобустарды жана микроавтобустарды пайдалануу менен коомдук транспортто жүргүнчүлөрдү ташуу боюнча кызматтарды көрсөтүү;

7) Кыргыз Республикасынын Министрлер Кабинети аныктаган тартипте ыйгарым укуктуу салык органына реалдуу убакыт режиминде маалымат берүү функциясы бар жүргүнчүлөрдү жана жүктөрдү ташууга заказ кылуу үчүн колдонулган такси кызматынын жана курьердик кызматтын маалыматтык системасын пайдалануу менен жеңил транспортто жүргүнчүлөрдү ташуу (такси кызмат көрсөтүүлөрү) жана товарларды курьерлер тарабынан жеткирүү боюнча кызмат көрсөтүүлөр;

8) жүктөрдү кол арабасы менен ташуу боюнча кызмат көрсөтүүлөр;

9) Кыргыз Республикасынын жарандары жалдаган чек ара аймактарында жеке эмгек ишин жүргүзгөн эмгек мигранттардын кызматтары;

10) мейманканалардын кызмат көрсөтүүлөрүнөн жана батирлерди суткасына ижарага берүүдөн тышкары, патенттин негизинде жеке менчик кыймылсыз мүлктү турак жай үчүн жалдоого берүү (ижарага берүү) боюнча кызмат көрсөтүүлөр;

11) Кыргыз Республикасынын Улуттук банкынын кызмат көрсөтүүлөрү;

12) Кыргыз Республикасынын Улуттук банкы тарабынан лицензиялануучу жана жөнгө салынуучу коммерциялык банктардын кызмат көрсөтүүлөрү;

13) Кыргыз Республикасынын Улуттук банкы тарабынан лицензиялануучу жана жөнгө салынуучу микрофинансылык уюмдардын, кредиттик союздардын жана адистештирилген финансы-кредиттик уюмдардын кызмат көрсөтүүлөрү, алар тарабынан накталай чет өлкөлүк валюта менен алмашуу операцияларын жүргүзүүнү кошпогондо;

14) кардарга же электрондук квитанция аркылуу, же смс-кабарлоо жөнөтүү менен, же төлөм жүргүзүүнүн, анын ичинде төлөм уюмунун перифериялык түзүлүштөрүн жана башка төлөм инструменттерин колдонуу менен төлөмдү ырастоонун башка жолдору менен чектерди берүү, ошондой эле Кыргыз Республикасынын Улуттук банкы менен макулдашуу боюнча Кыргыз Республикасынын Министрлер Кабинети аныктаган тартипте жасалган мындай операциялар жөнүндө алар тарабынан маалыматтарды берүү шартында төлөм уюмдарынын, төлөм системасынын операторлорунун жана алардын агенттеринин кызмат көрсөтүүлөрү;

15) мамлекеттик алымдын жана нотариалдык аракеттенди жасоодо квалификациялуу юридикалык жардам көрсөткөндүгү үчүн алган акча каражаттарынын суммасынын ичинде кардарга кагаз жүзүндө жана/же электрондук документ түрүндө ыйгарым укуктуу органга маалыматтарды берүүнү камсыз кылган «Электрондук нотариат» автоматташтырылган маалыматтык системасын пайдалануу менен квитанция берүү шартында нотариалдык иш жаатында мамлекеттик саясатты иштеп чыгуу жана ишке ашыруу боюнча функцияларды камсыз кылуучу аткаруу бийлигинин ыйгарым укуктуу мамлекеттик органы тарабынан лицензиялануучу жана жөнгө салынуучу нотариустардын кызмат көрсөтүүлөрү;

16) коммуналдык төлөмдөрдүн чыгымдарын жабуу үчүн каражаттарды жыйноо бөлүгүндө курулуш уюмдарынын (куруучулардын) кызмат көрсөтүүлөрү;

17) банктык эмес финансылык рынокту, бухгалтердик эсепти жана финансылык отчеттуулукту көзөмөлдөө жана жөнгө салуу жаатында мамлекеттик саясатты иштеп чыгуу жана ишке ашыруу боюнча функцияларды жүзөгө ашыруучу аткаруу бийлигинин ыйгарым укуктуу мамлекеттик органы тарабынан лицензиялануучу ломбарддардын кызмат көрсөтүүлөрү;

18) диний уюмдардын ишин жөнгө салуу чөйрөсүндөгү Кыргыз Республикасынын мыйзамдарында белгиленген тартипте каттоодон өткөн диний уюмдардын диний буюмдарды жана диний адабияттарды диний имараттарда жана көчөдөгү күркөлөрдө сатуу боюнча кызмат көрсөтүүлөрү, ошондой эле ырасым, диний ырым-жырымдар жана жөрөлгөлөр боюнча кызмат көрсөтүүлөр.

3. Белгилүү мөөнөткө чейин ККМди колдонбостон акчалай эсептешүүлөрдү жүргүзүүгө укугу бар субъекттердин тизмеси жана ККМди колдонуудан бошотуу мөөнөттөрү ушул Тизменин таблицасында келтирилген.

Өзүнүн ишинин спецификасына же жайгашкан жеринин өзгөчөлүгүнө жараша контролдук-кассалык машиналарды колдонбостон акчалай эсептешүүлөрдү жүргүзө

алган субъекттердин

тизмесине таблица

|  |  |  |  |
| --- | --- | --- | --- |
| **№** | **Субъекттер тарабынан ыктыярдуу патенттин**  **негизинде жүргүзүлүүчү**  **иштин түрлөрү** | **Бошотуу мөөнөттөрү** | |
| **Бишкек**  **жана Ош шаарларында** | **башка административ-дик-аймактык бирдиктерде** |
| 1 | Соода борборлорунда жана үйлөрүндө жайгашкан, аянты  10 (он) кв. метрге чейинки түйүндөрдө товарларды сатуу, кызматтарды көрсөтүү же жумуштарды аткаруу | 2022-жылдын  1-июлуна чейин | 2022-жылдын  1-августуна чейин |
| 2 | Убактылуу түйүндөрдү (павильондорду, боз үйлөрдү, бастырмаларды, башка убактылуу курулмаларды) пайдалануу менен коомдук тамактануу түйүндөрүндө кызматтарды көрсөтүү | 2022-жылдын  1-августуна чейин | 2022-жылдын  1-октябрына чейин |
| 3 | Соода залынын аянты  20 (жыйырма) кв. метрге чейинки павильондордо, контейнерлерде, башка убактылуу курулмаларда товарларды сатуу | 2022-жылдын  1-августуна чейин | 2022-жылдын  1-октябрына чейин |
| 4 | Ушул Тизменин 2-пунктунун  7-пунктчасында көрсөтүлгөн кызмат көрсөтүүлөрдү кошпогондо, жеңил транспортто жүргүнчүлөрдү ташуу (такси кызмат көрсөтүүлөрү) жана курьерлер тарабынан товарларды жеткирүү боюнча кызматтарды көрсөтүүлөрү | 2022-жылдын  1-августуна чейин | 2022-жылдын  1-октябрына чейин |
| 5 | Калктан айнек идиштерди, утилдештирилүүчү чийки затты жана металл сыныктарын кабыл алуу | 2022-жылдын  1-августуна чейин | 2022-жылдын  1-октябрына чейин |
| 6 | Базарларда, кичи базарларда, жарманкелерде жана көргөзмөлөрдө товарларды сатуу, кызматтарды көрсөтүү же жумуштарды аткаруу, алардын аймагында жайгашкан төмөнкүлөрдү кошпогондо:   * дүкөндөрдү; * атайын жабдылган жана соода жүргүзүү үчүн арналган имараттарда жана курулмаларда жайгашкан, алардын жайгашкан жеринин туруктуу болушу менен мүнөздөлгөн стационардык соода объекттерин; * баалуу металлдардан жана таштардан жасалган зергер буюмдарын сатуучу соода түйүндөрүн; * соода залынын аянты 30 (отуз) кв. метр жана андан жогору болгон, окшош жабдылуучу жана товардын көрүнүшүн жана сакталышын камсыз кылуучу павильондор, контейнерлер жана башка стационардык эмес соода түйүндөрүн | 2022-жылдын  1-августуна чейин | 2022-жылдын  1-октябрына чейин |
| 7 | Тамак-аш продуктуларынан тышкары, гүл өстүрүү продукциясын жана айыл чарба продукциясын, эл керектөөчү товарларды аянты 7 (жети) кв. метрге чейинки күркөлөрдө жана ларектордо чекене сатуу | 2022-жылдын  1-августуна чейин | 2022-жылдын  1-октябрына чейин |
| 8 | Гезит-журнал күркөлөрүндө гезиттерди жана журналдарды, ошондой эле коштоочу товарларды сатуу | 2022-жылдын  1-августуна чейин | 2023-жылдын  1-январына чейин |
| 9 | Квас, сүт жана сергитүүчү суусундуктарды цистерналардан/челектерден чекене сатуу жана автомобилден жашылчаларды, жемиштерди жана башка айыл чарба продукцияларын сатуу | 2023-жылдын  1-январына чейин | 2023-жылдын  1-январына чейин |
| 10 | Азык-түлүк жана азык-түлүк эмес товарларды колго көтөрүп майда чекене сатуу, кол арабада, себеттерде, лотоктордо (анын ичинде атмосфералык жаан-чачындан каркастар менен корголгон, полиэтилен плёнкасы, калың кездеме, брезент ж.б. менен капталган) сатуу | 2023-жылдын  1-январына чейин | 2023-жылдын  1-январына чейин |
| 11 | Ушул Тизменин 2-пунктунун  10-пунктчасында көрсөтүлгөн кызмат көрсөтүүлөрдү кошпогондо,  мейманкана кызмат көрсөтүүлөрүнөн жана батирлерди суткасына ижарага берүүдөн тышкары, жеке менчик кыймылсыз мүлктү турак жай үчүн жалдоого берүү (ижарага берүү) боюнча кызмат көрсөтүүлөр | 2023-жылдын  1-январына чейин | 2023-жылдын  1-январына чейин |